Ego Gilo, decanus ecclesie beati Dyonisii Vergiacensis, notum facio omnibus presentes litteras inspecturis quod, in mea presentia constituti, domina Damerons de Nuyz, relicta Guillermi le Vert domicelli, Hugo filius ejusdem Dameron et Johannes de Vignolles domicellus, recognoverunt et perhibuerunt quod Guillerma filia dicte Dameron quondam uxor dicti Johannis de Vignolles in vita sua et in bona memoria ipsis presentibus dedit et concessit pro remedio anime sue in puram et perpetuam elemosinam Deo et ecclesie beate Marie Loci Dei et sanctimonialibus ibidem Deo servientibus de maritagio suo unum sextarium bladi medietatem frumenti et medietatem trimisagii ad mensuram de Nuyz annuatim recipiendum in molendino de Woeget quod dictus Johannes de Vignoles in manu sua tenet, et unum modium puri vini ad mensuram Divionis annuatim recipiendum in vineis sitis in territorio des Verz apud Gevre quas dictus Johannes tenet. Supradictam vero elemosinam predicti domina Damerons, Hugo filius ejusdem et Johannes de Vignoles laudaverunt et concesserunt dictis sanctimonialibus Loci Dei sine contradictione in perpetuum possidendam. In cujus rei testimonium, ad requisitionem et ad preces predictorum sanctimonialibus Loci Dei presentes litteras sigilli mei munimine tradidi roboratas. Actum est hoc anno Domini Mo CCo quadragesimo primo, mense septembris.